କିନ୍ନରମାନଙ୍କୁ ପାର୍କିଂ ଫି ଆଦାୟ ପାଇଁ ସ୍ୱତନ୍ତ୍ର ତାଲିମ ଦିଆଯାଇଛି । ସେମାନଙ୍କୁ ଦୁଇଟି ପାର୍କିଂ ଲଟରେ କାର୍ଯ୍ୟ କରିବା ପାଇଁ BMC ତରଫରୁ ଆପ୍ରୋନ୍ ଓ ମନି ବ୍ୟାଗ୍ ସାଙ୍ଗକୁ ସ୍ୱତନ୍ତ୍ର ଆଇ କାର୍ଡ଼ ଦିଆଯାଇଛି ।
ଭୁବନେଶ୍ୱରଃ ଏଣିକି ସ୍ମାର୍ଟ ସିଟି ଭୁବନେଶ୍ୱରରେ କିନ୍ନରମାନେ ପାର୍କିଂ ଚାଲାଣ କାଟିବେ । ରାଜଧାନୀ ସହରର ଦୁଇଟି ପ୍ରମୁଖ ପାର୍କିଂ ଲଟ୍ କିନ୍ନର ସ୍ୱୟଂ ସହାୟତା ସମୂହ 'ସ୍ୱୀକୃତି'କୁ ହସ୍ତାନ୍ତର କରାଯାଇଛି । ଭୁବନେଶ୍ୱର ରାଜମହଲ ଛକରେ ଏହି କାର୍ଯ୍ୟକ୍ରମର ଶୁଭାରମ୍ଭ କରିଛନ୍ତି ବି.ଏମ୍.ସି. କମିଶନର ପ୍ରେମଚନ୍ଦ୍ର ଚୌଧୁରୀ ।
ଜାନୁଆରୀ ୨୧ ତାରିଖ ଠାରୁ ଆସନ୍ତା ଦୁଇ ମାସ ପର୍ଯ୍ୟନ୍ତ ପରୀକ୍ଷାମୂଳକ ଭାବରେ ୧୭ ଜଣ କିନ୍ନରଙ୍କୁ ଏହି କାର୍ଯ୍ୟକ୍ରମରେ ସାମିଲ କରାଯାଇଛି । ପ୍ରଥମେ ହୋଲଡିଂ ଟିକସ ଆଦାୟ କରିବା ପରେ ପାର୍କିଂ ଫି ଆଦାୟ କରିବାର ସୁଯୋଗ ପାଇ କିନ୍ନରମାନେ ବେଶ୍ ଖୁସି ହୋଇଛନ୍ତି । ଏଥି ପାଇଁ ବି.ଏମ୍.ସି. ତରଫରୁ ସେମାନଙ୍କୁ ମିଳିଛି ଅନୁମତି ।
ରାଜମହଲ ଛକ ଠାରୁ ଶ୍ରୀୟା ଛକ ପର୍ଯ୍ୟନ୍ତ ଉଭୟ ବାଇକ୍ ଓ ଚାରିଚକିଆ ଯାନର ପାର୍କିଂ ଫି ଆଦାୟ କରିବେ କିନ୍ନରମାନେ । ଏଥି ପାଇଁ ଦୁଇଟି ପାର୍କିଂ ଲଟ କରାଯାଇଛି । ପ୍ରଥମଟି ରାଜମହଲ ଠାରୁ ମାଷ୍ଟର କ୍ୟାଣ୍ଟିନ ପର୍ଯ୍ୟନ୍ତ ଓ ଦ୍ୱିତୀୟଟି ମାଷ୍ଟରକ୍ୟାଣ୍ଟିନ ଛକରୁ ଶ୍ରୀୟା ଛକ ପର୍ଯ୍ୟନ୍ତ । ଦୁଇ ମାସ ପର୍ଯ୍ୟନ୍ତ ପରୀକ୍ଷାମୂଳକ ଭାବେ ଏହି ପାର୍କିଂ ଲଟଗୁଡ଼ିକୁ କିନ୍ନରମାନଙ୍କୁ ଦିଆଯାଇଛି ।
ପ୍ରାଥମିକ ପର୍ଯ୍ୟାୟରେ ୧୭ ଜଣ କିନ୍ନରଙ୍କୁ ପାର୍କିଂ ଫି ଆଦାୟ କରିବା ପାଇଁ ନିୟୋଜିତ କରାଯାଇଛି । ସମୁଦାୟ ୩୬ ଜଣ କିନ୍ନରଙ୍କୁ ପାର୍କିଂ ଫି ଆଦାୟ ପାଇଁ ନିୟୋଜିତ କରାଯିବ ।
ପାର୍କିଂ ପାଇଁ ଜାରି ହୋଇଥିବା ନିୟମାବଳୀ ଅନୁସାରେ ଯଦି କୌଣସି ଯାନ ଏକ ପାର୍କିଂ ଲଟରେ ପାଞ୍ଚ ଘଣ୍ଟା ରହେ ତେବେ ଘଣ୍ଟା ପ୍ରତି ୨୦% ଅଧିକ ଫି ଦେବାକୁ ପଡ଼ିବ । ଇଲେକ୍ଟ୍ରିକ୍ ଯାନ ପାଇଁ ପା୍କିଂ ଫି'ରେ ୪୦% ରିହାତି ରହିଛି । ସାଇକେଲ ପାର୍କିଂ ପାଇଁ କୌଣସି ଫି ଦେବାକୁ ପଡ଼ିବନି । ଟିଜି ଗ୍ରୁପ ପିଓଏସ ମେସିନ ଦ୍ୱାରା ବିଲ୍ କାଟିବେ । ପାର୍କିଂ ଲଟର ଲୋକଙ୍କୁ ସୂଚନା ପ୍ରଦାନ କରାଯିବ । ଦିବ୍ୟାଙ୍ଗଙ୍କ ପାଇଁ ସ୍ୱତନ୍ତ୍ର ସୁବିଧା କରାଯିବ । ପାର୍କିଂ ସ୍ଥାନଗୁଡ଼ିକର ତଦାରଖ କରିବେ ବି.ଏମ୍.ସି.ର ଜୋନାଲ ଡେପୁଟି କମିଶନର । କିନ୍ନରମାନଙ୍କୁ ପାର୍କିଂ ଫି ଆଦାୟ ପାଇଁ ବି.ଏମ୍.ସି. ପକ୍ଷରୁ ସ୍ୱତନ୍ତ୍ର ଫଟୋ ପରିଚୟ ପତ୍ର ସହ କ୍ୟୁଏସକୋ ମେସିନ ପ୍ରଦାନ କରାଯାଇଛି ।
"ପ୍ରଥମ ପାର୍କିଂ ଲଟ ପାଇଁ ମାସିକ ଦେୟ ଦୁଇ ଲକ୍ଷ ୨୩ ହଜାର ଟଙ୍କା ଓ ଦ୍ବିତୀୟ ପାର୍କିଂ ଲଟ ପାଇଁ ମାସିକ ୧ ଲକ୍ଷ ୪୬ ହଜାର ୮୯ ଟଙ୍କା ରହିଛି । ସମ୍ପୃକ୍ତ ସଂସ୍ଥା ଏହି ଦେୟ ବି.ଏମ୍.ସି.କୁ ଗୋଟିଏ ମାସ ପୂରିବା ପରେ ପରବର୍ତ୍ତୀ ମାସର ପ୍ରଥମ ସପ୍ତାହରେ ଭରଣା କରିବେ। ଏଥି ପାଇଁ ଟିଜି ସ୍ୱୀକୃତି ୭ ହଜାର ୩୮୦ ଟଙ୍କା ସିକ୍ୟୁରିଟି ଡିପୋଜିଟ କରିଛି," କହିଛନ୍ତି ବି.ଏମ୍.ସି. କମିଶନର ପ୍ରେମଚନ୍ଦ୍ର ଚୌଧୁରୀ ।
କିନ୍ନରମାନଙ୍କୁ ଏହି କାମ ପାଇଁ ସ୍ୱତନ୍ତ୍ର ତାଲିମ ଦିଆଯାଇଛି । ସେମାନଙ୍କୁ ବି.ଏମ୍.ସି. ତରଫରୁ ଆପ୍ରୋନ୍ ଓ ମନି ବ୍ୟାଗ୍ ସାଙ୍ଗକୁ କ୍ୟୁଏକ୍ସୋ ମେସିନ୍ ଓ ସ୍ୱତନ୍ତ୍ର ଆଇ କାର୍ଡ ଦିଆଯାଇଛି । ଏହି ଦୁଇଟି ପାର୍କିଂ ଲଟ୍ ପାଇଁ ସ୍ୱତନ୍ତ୍ର ରେଟ୍ ଚାଟ୍ ମଧ୍ୟ ପ୍ରସ୍ତୁତ କରାଯାଇଛି । ବି.ଏମ.ସି.ର ଏହି ପଦକ୍ଷେପକୁ ସ୍ୱାଗତ କରିଛନ୍ତି କିନ୍ନରମାନେ । ସମାଜରେ କିନ୍ନରମାନଙ୍କୁ ମୁଖ୍ୟ ସ୍ରୋତକୁ ଆଣିବା ପାଇଁ ପଦକ୍ଷେପ ନେଉଥିବାରୁ ବି.ଏମ.ସି. କମିଶନରଙ୍କୁ ଧନ୍ୟବାଦ ଜଣାଇଛି କିନ୍ନର ସଙ୍ଘ ।
"ଭିକ୍ଷା ବୃତ୍ତି କରି ଦିନ କଟୁଥିଲୁ ଆମେ କିନ୍ନରମାନେ । କିନ୍ତୁ ଧୀରେ ଧୀରେ ଏବେ ସମାଜର ମୁଖ୍ୟ ସ୍ରୋତରେ ସାମିଲ ହେଉଛୁ । କେବଳ ଟିକସ ଆଦାୟ କି ପାର୍କିଂ ଫି ଆଦାୟ ନୁହେଁ, ସବୁ ବର୍ଗରେ ସାମିଲ ହୋଇ କାର୍ଯ୍ୟ କରିବା ଆମ ଲକ୍ଷ୍ୟ," କହିଛନ୍ତି କିନ୍ନର ମେଘନା ।
ରାଜଧାନୀ ଭୁବନେଶ୍ୱରରେ ଦିନକୁ ଦିନ ଜନ ସଂଖ୍ୟା ବଢ଼ିବା ସାଙ୍ଗକୁ ଯାନବାହାନ ସଂଖ୍ୟା ବଢ଼ିବାରେ ଲାଗିଛି । ଫଳ ସ୍ୱରୂପ ପାର୍କିଂ ଏକ ବଡ଼ ସମସ୍ୟା ପାଲଟିଛି । ଏହାକୁ ନିୟନ୍ତ୍ରିତ କରିବା ପାଇଁ ବି.ଏମ.ସି.ର ପ୍ରୟାସ ଜାରି ରହିଛି ବୋଲି କହିଛନ୍ତି ଚୌଧୁରୀ ।
